9. schôdza NR SR - 10.deň - B. popoludní
Dátum: 2024-02-15
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

133. Vážení páni poslanci, vážené pani poslankyne, stojím pred vami, aby som vás požiadala o podporu zákona, ktorý by konečne priniesol spravodlivosť rómskym ženám, ktoré boli nezákonne sterilizované. Nezákonné sterilizácie rómskych žien boli systematickým a cieleným porušovaním ľudských práv, ktoré prebiehalo v Československu a Slovensku od roku 1966 až do roku 2004. Štát počas tohto obdobia vykonal sterilizácie na stovkách rómskych žien bez informovaného súhlasu a častokrát pod nátlakom, vydieraním či zavádzaním... (Prerušenie vystúpenia predsedajúcim.) Žiga, Peter, podpredseda NR SR Pani poslankyňa, nehnevajte sa, musím vás prerušiť, lebo technici mi hlásia, že máme technický problém, neodpočíta vám čas, takže... takže môžte pokračovať, ale musím... Dobre. Prihlásilo vás, pani poslankyňa? Takže môžte pokračovať vo svojom vystúpení. Škopová, Anežka, poslankyňa NR SR Neexistujú presné štatistiky, avšak odhadujeme, že takýchto žien mohlo byť až tisíc. K sterilizáciám dochádzalo nezriedka aj po gynekologických zákrokoch či operáciách, kedy sa žena až následne dozvedela, že bola aj sterilizovaná. Mnoho sterilizovaných žien o sterilizácii ani netušilo. Rómskym ženám tak bolo diktované, či a koľko môžu mať detí. Ako matka dvoch detí sa mi pri pomyslení na osudy týchto žien zviera srdce. Predstavte si, že vám bez vášho súhlasu odoberú možnosť stať sa matkou, že vám bezcitne vezmú kontrolu nad vlastným telom a budúcnosťou. Tieto ženy prežili traumu, ktorá poznačila ich životy navždy. Mnohé z nich trpia psychickými následkami, ako sú úzkosť, depresia, pocity viny a hanby. Stratili kus seba samých a bolesť z tejto straty ich sprevádza každý deň. Je nepredstaviteľné, koľko utrpenia museli znášať. Nielenže sa museli vyrovnať s fyzickými následkami sterilizácie, ale aj s odsudzovaním a stigmatizáciou zo strany spoločnosti. Mnohé z nich boli nútené ticho trpieť, pretože sa báli ďalšieho odmietnutia a diskriminácie. Až v roku 2021 sa slovenská vláda za túto nespravodlivosť rómskym ženám konečne ospravedlnila. Ospravedlnenie je síce dôležité, ale nestačí. Tieto ženy si zaslúžia viac. Zaslúžia si spravodlivé odškodnenie za utrpenie, ktoré zažili. Návrh zákona, ktorý spolu s kolegami predkladáme, počíta s jednorazovým odškodnením vo výške 10-tisíc eur pre každú ženu, ktorá bola nezákonne sterilizovaná. Verím, že toto odškodnenie je len malou satisfakciou za to, čo museli tieto ženy zažiť. Výzvy na odškodnenie pritom Slovenská republika dostávala už roky a to od nezávislých orgánov či medzinárodných organizácií. Napríklad už v roku 2008 Výbor OSN na odstránenie diskriminácie žien vyzval slovenskú vládu, aby prevzala zodpovednosť za násilné sterilizácie rómskych žien a zabezpečila im prístup k spravodlivosti a náprave škôd. V roku 2010 ten istý výbor slovenskú vládu vyzval, aby tieto prípady nezákonnej sterilizácie uznala a obete odškodnila. Takúto výzvu OSN Slovensku adresovalo aj v roku 2019. Neochota štátu riešiť túto nespravodlivosť má však aj súdne dôsledky. Napríklad Európsky súd pre ľudské práva v Štrasburgu vyniesol v roku 2009 rozsudok v spore medzi Slovenskom a ôsmimi rómskymi ženami, ktorým bol odopretý prístup k lekárskej dokumentácii o ich sterilizácii, o ktorej ani nevedeli. Sťažovateľkám bolo zamedzené nahliadnuť do svojich vlastných lekárskych záznamov. Umožnené im a ich advokátovi to bolo až po rozhodnutí slovenského súdu, ale s absurdným obmedzením, mohli si robiť len ručne písané poznámky a fotokópie boli zakázané. Európsky súd preto jednomyseľne konštatoval, že Slovensko porušilo právo týchto žien na rešpekt k súkromnému životu. Súd sa tiež zhodol, že došlo k porušeniu práva na súdne opravné opatrenie, ktoré zaručuje Európsky dohovor o ľudských právach. Súd sa postavil na stranu sťažovateliek a prisúdil každej z nich 3 500 eur ako kompenzáciu za utrpenú morálnu ujmu. Ide však len o malú ukážku toho, čím si museli prejsť ďalšie stovky žien. Znovu teda podotýkam, Slovenská republika sa nezákonne sterilizovaným ženám ospravedlnila až v roku 2021 a k odškodneniu do dnešného dňa nedošlo. Len pre porovnanie, vláda Českej republiky sa nezákonne sterilizovaným ženám ospravedlnila už v roku 2009 a v roku 2021 boli tieto ženy aj finančne odškodnené vo výške okolo 11-tisíc eur. Česko si tak svoju povinnosť už splnilo, no dnes máme príležitosť túto povinnosť splniť aj my na Slovensku. Je v našich rukách, aby sme za túto nespravodlivosť obete odškodnili. Preto vás prosím, aby ste tento návrh zákona podporili. Je to otázka morálky a spravodlivosti. Je to otázka ľudskosti. Myslím si, že na záver tejto reči by mal, že záver tejto reči by mal patriť práve ženám, ktoré si touto nespravodlivosťou museli prejsť. Dovolím si preto citovať Alenu Gorolovú, Češku, ktorá bola nezákonne sterilizovaná. Citujem: "Zákon o odškodnení pre mňa po všetkých týchto rokoch zápasu veľa znamená. Nevzdala som sa a silu mi vlievalo vedomie, že spolu so mnou sú tu aj ostatné ženy, ktoré utrpeli sterilizáciou a museli s tým žiť. Žiadne peniaze nám nenavrátia možnosť mať viac detí, ale kompenzácia je dôležitá z hľadiska spravodlivosti. Za celé tie roky sa veľa udialo. Zostarli sme a niektoré z nás zomreli, ale stále som si hovorila, nemôžeš to nechať tak." Ďakujem. (Potlesk.)